प्रोड्यूसर विपुल शाह बोले- शोले में विलेन गब्बर सिंह हिंदू था..तो फिल्म हिंदू विरोधी हो गई?
The Kerala Story Controversy; Producer Vipul Amrutlal Shah Exclusive Interview फिल्म द केरला स्टोरी के प्रोड्यूसर विपुल अमृतलाल शाह इन दिनों चर्चा में हैं। उन्हें कुछ लोग निशाना बना रहे हैं तो वहीं कुछ लोग उनकी हिम्मत की तारीफ भी कर रहे हैं।
फिल्म द केरला स्टोरी के प्रोड्यूसर विपुल अमृतलाल शाह इन दिनों चर्चा में हैं। उन्हें कुछ लोग निशाना बना रहे हैं तो वहीं कुछ लोग उनकी हिम्मत की तारीफ भी कर रहे हैं। अब दैनिक भास्कर के साथ बातचीत में उन्होंने फिल्म और इससे जुड़ी कॉन्ट्रोवर्सी पर बात की है। विपुल ने कहा कि उन्हें उम्मीद थी कि फिल्म 600 स्क्रीन्स पर रिलीज होगी लेकिन लेकिन ये देख कर खुशी हुई कि फिल्म को 1300 स्क्रीन्स मिले।
विपुल ने कहा कि अगर उनकी फिल्म को द कश्मीर फाइल्स जैसा रिस्पॉन्स मिलता है, तो ये देखकर उन्हें खुशी होगी। उन्होंने कहा है कि फिल्म को धर्म को चश्मे से नहीं देखना चाहिए।
इस लड़ाई को जारी रखना चाहते हैं विपुल
विपुल अमृतलाल शाह से पूछा गया कि उनकी फिल्म रिलीज हो गई है, तो क्या अब वो चैन में हैं। जवाब में उन्होंने कहा, 'मैं अभी भी ज्यादा निश्चिंत नहीं हूं। अभी ये लड़ाई लोगों के सामने बस पहुंची है। मैं चाहता हूं कि ये आगे चलकर लोगों की लड़ाई बनें और हमारे देश की बेटियों को सेफ्टी मिले। तब तक ये लड़ाई जारी रहेगी।'
अभी स्क्रीन काउंट और बढ़ सकते हैं
विपुल ने आगे कहा, 'हम अपनी फिल्म को धीरे-धीरे और भी स्क्रीन्स पर रिलीज करने वाले थे। पहले हम फिल्म को 600 स्क्रीन्स पर रिलीज करने वाले थे। हमें काफी ज्यादे कॉल्स आने लगे थे। शुक्रवार (रिलीज के दिन) तक फिल्म को 1300 स्क्रीन्स मिल गए। अभी हमें पता नहीं है कि ये स्क्रीन काउंट और कहां तक जाएगा।'
केरल में थिएटर मालिकों को है सिक्योरिटी इश्यू
केरल में भी फिल्म लगभग 30 स्क्रीन पर रिलीज हुई है। इस पर बात करते हुए विपुल ने कहा' वहां पर थिएटर मालिकों को सिक्योरिटी इश्यू था। तो हमने कहा कि रिलीज के पहले दिन कोई प्रॉब्लम नहीं होती है तो स्क्रीन काउंट बढ़ा देना। तो वहां फिल्म अभी 23 स्क्रीन पर रिलीज हुई है। वहां कुल 50 से 60 स्क्रीन तक जा सकती हैं।'
क्या ये फिल्म एंटी मुस्लिम है? विपुल ने इस पर क्या कहा पढ़िए..
किसी भी फिल्म का जो विलेन होता है, वो किसी न किसी धर्म का होता है। तो लोग उसकी बुराई की बात करते हैं न कि उसका मजहब देखते हैं। गब्बर सिंह हिंदू था तो क्या रमेश सिप्पी साहब हिंदू समाज के खिलाफ थे।
अगर कल को मैं दाऊद इब्राहिम पर फिल्म बनाऊं तो हम उसे धर्म के चश्मे से थोड़ी देखेंगे। मैं इस फिल्म का सिर्फ प्रोड्युसर ही नहीं, क्रिएटिव भी हूं। हमने काफी डिटेल में बात की थी कि हमारी फिल्म का पोट्रेयल क्या हो।'
12 मई को विदेशों में रिलीज होगी फिल्म, OTT पर अभी डील नहीं हुई
विपुल ने कहा कि अगले हफ्ते तक फिल्म ओवरसीज (विदेश) में रिलीज होगी। 12 मई को विदेशों में लगने की संभावना है। विपुल ने कहा कि उन्हें फिल्म के कंटेंट पर भरोसा था इसलिए OTT पर डील नहीं किया। वीकेंड खत्म होने पर OTT प्लेटफॉर्म के बारे में प्लान करेंगे।
'सोशल मीडिया पर नहीं हूं, इसलिए धमकियों से दूर हूं'
विपुल से पूछा गया कि क्या उन्हें जान से भी मारने की धमकी मिली है। जवाब में उन्होंने कहा, 'अभी तक तो नहीं। वो शायद इसलिए क्योंकि मैं सोशल मीडिया पर नहीं हूं। हो सकता है कि जो भी भला बुरा अगर कहा गया वो मेरे तक पहुंचा ही न हो।
हमारे चैनल को हैक कर आंकड़ों में बदलाव किया गया
फिल्म के टीजर में 32 हजार लड़कियों के धर्मांतरण और आतंकी ट्रेनिंग के दावे हैं, लेकिन बाद में YOUTUBE पर उसे सिर्फ तीन कर दिया गया। इस विवाद पर बात करते हुए विपुल ने कहा, 'हमारे चैनल को पांच मिनट के लिए किसी ने हैक कर लिया। टीजर पर जो डिस्क्रिप्शन लाइन थी, उसमें 32 हजार का आंकड़ा था। उसे चेंज कर तीन कर दिया। हमें पता लगा तो चैनल और आंकड़े को ठीक कर लिया। हालांकि ताज्जुब की बात है कि हजारों लोगों ने स्क्रीनशॉट लिए और बिफोर- ऑफ्टर बना लिया।
हमें कहा जाने लगा कि हम संघ वाले लोग हैं। बीजेपी के चमचे हैं। एजेंडे वाले लोग हैं। पर पब्लिक ने वो नहीं माना और जमकर रिस्पॉन्स दिया है। आंकड़े वाले मुद्दे पर केरल हाईकोर्ट में डिबेट हो रहा है। हमने खुलकर आंकड़ा दिया है। चूंकि अभी मैटर हाईकोर्ट में है तो हमारे पास उतने आंकडे कहां से आए, वो पूरा खुलासा दस्तावेज के साथ वहीं देंगे।'